

Az ”unokázós” csalások mellett újabb telefonos átveréssel próbálkoznak bűnözők immár Zala megyében is.

Az új módszer lényege, hogy a csaló telefonon törvényszéki végrehajtónak adja ki magát. Olyan tartozás azonnali megfizetésére szólítja fel a hívott felet, melynek létéről ő rendszerint nem tud. Állítja, hogy ha a hívott fél aznap nem fizet, akkor lakására végrehajtókat fog küldeni értéktárgyak azonnali lefoglalása végett és rendőri intézkedést is kilátásba helyez.

A csalás kísérlete minden korosztálynál előfordulhat, nemcsak az időseknél.

**Ne dőljenek be!**

* Végrehajtás során minden esetben hivatalosan keresik meg az eljárás alá vont személyt. Nem telefonon zajlik az ügyintézés, különösen nem ismeretlen számról.
* A törvényszéki végrehajtók hivatalos jegyzéke elérhető a Magyar Bírósági Végrehajtói Kar hivatalos honlapján az alábbi linken:

<https://www.mbvk.hu/nevjegyzek.php#t>

* A Magyar Bírósági Végrehajtói Kar közleménye szerint több alkalommal valós végrehajtók nevével is éltek már vissza csalók. Ezért mindenképp fontos, ha hasonló hívást kapnak, hogy ügyfélfogadási időben személyesen győződjenek meg a hivatkozott bíróságon arról, indult-e Önökkel szemben végrehajtási eljárás. – tájékoztat erről szóló közleményében a Fővárosi Törvényszék.



* Ha ilyen hívást kapnak, kérjük hívják bizalommal a rendőrséget a 112-es segélyhívón!

**Zala Megyei Rendőr-főkapitányság**

**Bűnmegelőzési Alosztálya**